Projektas

**ASMENS DUOMENŲ TVARKYMO SUTARTIS**

20\_\_\_\_\_\_\_\_\_\_Nr.\_\_\_\_

Vilnius

Akcinė bendrovė „Via Lietuva“, juridinio asmens kodas 188710638, kurios registruota buveinė yra Kauno g. 22-202, Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama įgalioto darbuotojo (toliau – **Bendrovė**),

ir

*[įrašyti sutarties šalies pavadinimą, teisinę formą]*, juridinio asmens kodas *[įrašyti]*, kurios registruota buveinė yra *[įrašyti tikslų adresą]*, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama *[įrašyti pareigas, vardą, pavardę]*, veikiančio pagal *[įrašyti atstovavimo pagrindą]* (toliau – **Duomenų tvarkytojas**),

toliau kartu šioje sutartyje vadinamos **Šalimis**, o kiekviena atskirai – **Šalimi**,

atsižvelgdamos į tai, kad:

* vadovaujantis Valstybinės reikšmės kelių eismo informacinės sistemos nuostatų, patvirtintų Lietuvos Respublikos susisiekimo ministro 2022 m. gegužės 30 d. įsakymu Nr. 3-279, 9 ir 10 punktais, Valstybinės reikšmės kelių eismo informacinės sistemos valdytoja ir asmens duomenų valdytoja yra Lietuvos Respublikos susisiekimo ministerija, o Akcinė bendrovė „Via Lietuva“ (buvęs pavadinimas – akcinė bendrovė Lietuvos automobilių kelių direkcija) yra Valstybinės reikšmės kelių eismo informacinės sistemos tvarkytoja;
* Akcinės bendrovės „Via Lietuva“ ir Lietuvos Respublikos susisiekimo ministerijos pasirašytos 2022 m. spalio 13 d. Asmens duomenų tvarkymo sutarties Nr. 1F-287, 5.1 – 5.7 punktais Akcinė bendrovė „Via Lietuva“ Valstybinės reikšmės kelių eismo informacinės sistemos duomenų tvarkymui suteikta teisė šioje sutartyje nustatytomis sąlygomis pasitelkti kitą duomenų tvarkytoją;
* 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR) 28 straipsnis nustato reikalavimus kito duomenų tvarkytojo pasitelkimui;
* tarp Šalių sudarytos Pirkimo [**Valstybinės reikšmės kelių eismo informacinės sistemos** **Kelių eismo taisyklių ir kitų eismo saugumui įtaką galinčių turėti teisės aktų pažeidimų modulio modifikavimo paslaugos**] sutarties pagrindu paslaugų teikimas yra susijęs su duomenų subjektų asmens duomenų tvarkymu, sudaro šią Duomenų tvarkymo sutartį, toliau vadinamą **Sutartimi.**

1. **SUTARTIES DALYKAS**
2. Šios Sutarties dalykas – asmens duomenų tvarkymas, kurį atlieka Duomenų tvarkytojas Bendrovės vardu, jo trukmė, tikslas ir pobūdis, taip pat informacija, susijusi su tvarkomų asmens duomenų rūšimi bei duomenų subjektų kategorijomis, kurie yra nurodyti šios Sutarties Priede Nr. 1
3. **SUTARTIES GALIOJIMAS**
4. Ši Sutartis galioja visą laikotarpį iki Duomenų tvarkytojas tvarko asmens duomenis Bendrovės vardu. Konkreti Duomenų tvarkymo trukmė nurodyta šios Sutarties Priede   
   Nr. 1.
5. **DUOMENŲ TVARKYTOJO ĮSIPAREIGOJIMAI**
6. Duomenų tvarkytojas patvirtina, kad yra įgyvendinęs tinkamas technines bei organizacines priemones (toliau – **Priemonės**), užtikrinančias, kad jo vykdomas asmens duomenų tvarkymas pagal šios Sutarties nuostatas atitiktų taikomus duomenų apsaugos teisės aktų reikalavimus, konkrečiai –BDAR reikalavimus, ir garantuotų duomenų subjekto teisių apsaugą. Duomenų tvarkytojo įgyvendinamos Priemonės nurodytos šios Sutarties Priede Nr. 1.
7. Duomenų tvarkytojas įsipareigoja tvarkyti asmens duomenis tik pagal Bendrovės pateiktus dokumentais įformintus rašytinius nurodymus, išskyrus atvejus, kai taikomi teisės aktai nustato kitaip. Tuo atveju, jeigu teisės aktai nustato kitaip, prieš pradėdamas tvarkyti asmens duomenis, Duomenų tvarkytojas, privalo informuoti Bendrovę. Jei Duomenų tvarkytojas neturi nurodymų, kaip tvarkyti asmens duomenis konkrečioje situacijoje, arba, jei koks nors nurodymas pažeidžia taikomą duomenų apsaugos teisės aktą, Duomenų tvarkytojas privalo nedelsdamas apie tai informuoti Bendrovę. Tokiu atveju asmens duomenų tvarkymo veiksmai yra stabdomi iki atitinkamų Bendrovės nurodymų.
8. Duomenų tvarkytojas įsipareigoja užtikrinti tinkamą asmens duomenų apsaugą pagal šią Sutartį, siekdamas apsaugoti asmens duomenis nuo sunaikinimo, pakeitimo, neteisėto platinimo arba neteisėtos prieigos bei nuo kitokio pobūdžio neteisėto tvarkymo.
9. Esant pagrįstų įtarimų ar įvykus duomenų saugumo pažeidimui, Duomenų tvarkytojas apie tai Bendrovę informuoja nedelsiant, tačiau bet kuriuo atveju ne vėliau, nei per 24 (dvidešimt keturias) valandas nuo sužinojimo apie įvykusį incidentą. Duomenų tvarkytojas taip pat padeda Bendrovei užtikrinti, kad duomenų subjektas būtų laiku pranešta apie asmens duomenų saugumo pažeidimą.
10. Duomenų tvarkytojas įsipareigoja bendradarbiauti su Bendrove bei pateikti Bendrovės prašomą informaciją ir (ar) dokumentus, reikalingus priežiūros institucijai vykdant Bendrovės patikrinimą, ir kuriuos Duomenų tvarkytojas gali pateikti.
11. Duomenų tvarkytojas, gavęs bet kokius duomenų subjektų prašymus pasinaudoti duomenų subjekto teisėmis, privalo nedelsdamas, bet ne vėliau kaip per 3 (tris) darbo dienas nuo prašymų gavimo informuoti Bendrovę, taip pat teikti Bendrovei pagalbą pastarajam įgyvendinant duomenų subjektų teises bei prašymus.
12. Duomenų tvarkytojas privalo po šios Sutarties nutraukimo ar pasibaigimo nutraukti Bendrovės vardu vykdomą duomenų tvarkymo veiklą, jei kitaip nenumato taikomi duomenų apsaugos teisės aktai, t. y. turi grąžinti visus asmens duomenis Bendrovei, kartu ištrinant visas turimas tokių duomenų kopijas. Bendrovei pareikalavus, Duomenų tvarkytojas privalo pateikti šios pareigos įvykdymą patvirtinančius įrodymus.
13. Duomenų tvarkytojas nedelsdamas informuoja Bendrovę, jei, jo nuomone, Bendrovės nurodymas pažeidžia BDAR ar kitas Europos Sąjungos ar Lietuvos duomenų apsaugos nuostatas.
14. **PAGALBA BENDROVEI**
15. Duomenų tvarkytojas, atsižvelgdamas į duomenų tvarkymo pobūdį bei turimą informaciją, padeda Bendrovei įvykdyti konkrečias prievoles pagal taikomus duomenų apsaugos teisės aktus. Duomenų tvarkytojas padeda Bendrovei užtikrinti tinkamų techninių ir organizacinių priemonių, kurios užtikrintų pavojų atitinkantį saugumo lygį, įgyvendinimą. Duomenų tvarkytojas padeda Bendrovei įvykdyti jam tenkančias prievoles dėl poveikio duomenų apsaugai vertinimo ir išankstinių konsultacijų su priežiūros institucija, teikdamas konsultacijas ar kitokią pagalbą Bendrovei.
16. Duomenų tvarkytojas įsipareigoja pateikti Bendrovei visą informaciją ir suteikti jam visą pagalbą siekiant įrodyti, kad yra vykdomi šia Sutartimi prisiimti įsipareigojimai, taip pat sudaro sąlygas bei padeda Bendrovei arba kitam jo įgaliotam auditoriui atlikti auditą, įskaitant patikrinimus vietoje.
17. **BENDROVĖS TEISĖS IR PAREIGOS**
18. Bendrovė yra atsakinga už asmens duomenų tvarkymo atitiktį asmens duomenų apsaugą reglamentuojančių teisės aktų reikalavimams duomenų subjektams ir Valstybinės duomenų apsaugos inspekcijai.
19. Bendrovė turi teisę reikalauti Duomenų tvarkytojo pateikti informaciją ir (ar) dokumentus, kurių reikia norint įsitikinti, kad Duomenų tvarkytojas tinkamai vykdo Sutartyje ir teisės aktuose nustatytus asmens duomenų apsaugos reikalavimus.
20. Bendrovė privalo pasitelkti tik tuos Duomenų tvarkytojus, kurie atitinka BDAR reikalavimus.
21. **SUBTVARKYTOJŲ PASITELKIMAS**
22. Subtvarkytojus duomenų tvarkymui Duomenų tvarkytojas turi teisę pasitelkti tik turėdamas išankstinį rašytinį Bendrovės pritarimą.
23. **ATSAKOMYBĖ IR NUOSTOLIŲ ATLYGINIMAS**
24. Duomenų tvarkytojas yra visiškai atsakingas už žalą, padarytą tretiesiems asmenims, vykdant Sutartyje numatytus įsipareigojimus. Duomenų tvarkytojas taip pat atsako už jo įgaliotų atstovų ir darbuotojų veiksmus arba neveikimą.
25. Duomenų tvarkytojas yra visiškai atsakingas už darbuotojų darbų saugos taisyklių reikalavimų laikymąsi. Įvykus nelaimingam atsitikimui su Duomenų tvarkytojo darbuotoju, nelaimingą atsitikimą tiria ir apskaito Duomenų tvarkytojas.
26. Duomenų tvarkytojas, pažeidęs įsipareigojimus pagal šią Sutartį, privalo atlyginti Bendrovei visus jo dėl pažeidimo patirtus tiesioginius ar netiesioginius nuostolius. Šalių atsakomybė pagal šią Sutartį taip pat yra apribota ir negali viršyti pradinės Sutarties vertės Eur su PVM, išskyrus atvejus, kai atsakomybės ribojimas negali būti taikomas vadovaujantis LR Civilinio kodekso 6.252 str. nuostatomis.“
27. Duomenų tvarkytojas parengia ir nuolat atnaujina savo techninių, organizacinių ir fizinių priemonių aprašymą, kad šis atitiktų taikomų duomenų apsaugos teisės aktų reikalavimus.
28. **KONFIDENCIALUMAS**
29. Duomenų tvarkytojas įsipareigoja neatskleisti pagal šią Sutartį tvarkomų asmens duomenų ar kitaip neleisti su jais susipažinti jokiai trečiajai šaliai be išankstinio Bendrovės rašytinio sutikimo.
30. Pagal šią Sutartį tvarkomi asmens duomenys Duomenų tvarkytojo darbuotojams gali būti atskleidžiami tik tiek, kiek tai yra būtina jų funkcijoms vykdyti. Duomenų tvarkytojas užtikrina, kad visi su asmens duomenų tvarkymu susiję asmenys būtų įsipareigoję užtikrinti konfidencialumą arba, kad jiems būtų taikoma atitinkama įstatymais nustatyta konfidencialumo prievolė.
31. **BAIGIAMOSIOS NUOSTATOS**
32. Vykdydamos šią Sutartį, Šalys vadovaujasi Lietuvos Respublikos civiliniu kodeksu, Lietuvos Respublikos asmens duomenų teisinės apsaugos įstatymu, BDAR, kitais teisės aktais ir Bendrovės parengtais pirkimo dokumentais.
33. Visi kilę ginčai ar nesutarimai sprendžiami derybų būdu. Šalims nesusitarus, ginčai ar nesutarimai sprendžiami Lietuvos Respublikos įstatymų nustatyta tvarka Lietuvos Respublikos teismuose pagal Užsakovo buveinės vietą.

|  |  |
| --- | --- |
| **Bendrovė:**  Akcinė bendrovė  Via Lietuva  Kauno g. 22-202  LT–03212 Vilnius  Įstaigos kodas 188710638  Telefonas (8 5) 232 9600  El. paštas [info@vialietuva.lt](mailto:info@vialietuva.lt)  A.s. LT37 7300 0100 0245 6303  AB „Swedbank“    Atstovaujama įgalioto darbuotojo | **Duomenų tvarkytojas:** |

Duomenų tvarkymo sutarties

1 priedas

**DUOMENŲ TVARKYMO SĄLYGOS BEI TVARKA**

|  |  |
| --- | --- |
| Duomenų tvarkymo dalykas, trukmė, tikslas | Duomenų tvarkymo dalykas – **Valstybinės reikšmės kelių eismo informacinės sistemos Kelių eismo taisyklių ir kitų eismo saugumui įtaką galinčių turėti teisės aktų pažeidimų modulio modifikavimo paslaugos**  Duomenų tvarkymo trukmė - Viešojo pirkimo pagrindu 2025 m. \_\_\_\_\_\_\_\_\_d. tarp šalių pasirašytos sutarties Nr. - \_\_\_\_\_\_\_\_ įsipareigojimų (duomenų tvarkymo) laikotarpis 24 mėn.  Tikslas – Valstybinės reikšmės kelių eismo informacinės sistemos (toliau – EIS) Kelių eismo taisyklių ir kitų eismo saugumui įtaką galinčių turėti teisės aktų pažeidimų modulio (toliau – DPKS modulis, Modulis) priežiūros ir modifikavimo paslaugų teikimas. |
| Duomenų subjektų kategorijos | 1. Bendrovės darbuotojai, informacinių sistemų naudotojai ir Paslaugų teikėjų (rangovų) darbuotojai bei duomenų gavėjai su Bendrove sudarę asmens duomenų tvarkymo sutartis (toliau – Sistemos naudotojai).  2. Judančių transporto priemonių duomenys.  3. Kelių naudotojų mokesčio mokėtojų duomenys. |
| Tvarkomų asmens duomenų rūšys | 1. Sistemos naudotojų prisijungimo duomenys ir kontaktinė informacija, tokia kaip vardas, pavardė, telefono numeris arba mobiliojo telefono numeris, elektroninio pašto adresas ir slaptažodžiai;  2. Duomenys, reikalingi registruoti kelių naudotojo mokesčio sumokėjimą:  2.1. Transporto priemonių, už kurias sumokėtas kelių mokestis, valstybinis numeris (asmens duomuo), techniniai parametrai;  2.2. Kelių mokesčio mokėtojo asmens duomenys (asmens duomenys – kelių naudotojo mokesčio mokėtojo vardas, pavardė, mokėtojo banko ir mokėjimo duomenys), kelių mokesčio sumokėjimo duomenys.  3. Automatinėmis priemonėmis užfiksuotų transporto priemonių duomenys:  3.1. Transporto priemonės nuotrauka (-os), (arba) vaizdo įrašas (-ai);  3.2. Automatiniu būdu identifikuotas transporto priemonės registracijos numeris (valstybinis numeris, registracijos šalis).  3.3. Transporto priemonės techniniai parametrai.  3.4. Pažeidimų duomenys (pažeidimo tipas, padarymo data ir laikas, vieta).  3.5. Transporto priemonės draudimo, techninės apžiūros, leidimo duomenys, kelių mokesčių sumokėjimą patvirtinantys duomenys. |
| Duomenų tvarkymo pobūdis | Siekiant apsaugoti Duomenų tvarkytojo tvarkomus duomenis nuo praradimo ar neteisėto pakeitimo, jie yra reguliariai archyvuojami, kopijuojami ir (arba) saugomi specialiose laikmenose, kiek tai reikalinga pagal teisės aktų bei Sutarties reikalavimus. |
| Duomenų tvarkytojo taikomos priemonės | Duomenų tvarkytojas turi teisę ir privalo priimti sprendimus dėl techninių ir organizacinių saugumo priemonių naudojimo užtikrinti reikiamą (ir suderintą) duomenų saugumo lygį. Tačiau duomenų tvarkytojas bet kuriuo atveju įgyvendina šias su Duomenų valdytoju suderintas priemones:  1. Užtikrina, kad duomenys būtų tvarkomi ir saugomi vadovaujantis Techninėje specifikacijos 41 punkte nurodytų teisės aktų reikalavimais bei Duomenų tvarkytojo patvirtintas Duomenų tvarkymo taisykles ir (ar) kitus Duomenų tvarkytojo vidinius teisės aktus, kurie atitinka asmens duomenų apsaugą reglamentuojančių norminių teisės aktų reikalavimus;  2. Užtikrina, kad asmens duomenis tvarkys tik Duomenų tvarkytojo už sutarties vykdymą priskirti atsakingi darbuotojai, kurie yra pasirašę konfidencialumo pasižadėjimus;  3. Užtikrina, kad kiekvienam vaidmeniui, susijusiam su asmens duomenų tvarkymu, būtų priskirtos konkrečios prieigos kontrolės teisės, vadovaujantis „būtina žinoti“ (angl. *need to know*) principu;  4. Užtikrina, kad viešaisiais ryšių tinklais perduodamos elektroninės informacijos konfidencialumas būtų užtikrintas, naudojant šifravimą;  5. Užtikrina saugių protokolų ir (arba) slaptažodžių naudojimą, kai duomenys perduodami išoriniais duomenų perdavimo tinklais;  6. Duomenų tvarkytojui nuotolinė prieiga prie Duomenų valdytojo informacinės infrastruktūros suteikiama atsižvelgiant į reikalavimus nuotolinei prieigai, nustatytus Techninės specifikacijos 48 punkte Duomenų tvarkytojas taip pat turėtų užtikrinti prieigos prie informacijos (duomenų), bei ją apdorojančių priemonių (toliau – IT Turtas) valdymą, kuris turėtų apimti, bent šių reikalavimų įgyvendinimą:  6.1. naudotojų (administratorių) registravimą, išregistravimą, paskyrų sukūrimą, teisių naudotis informacija (duomenimis) ir IT Turtu suteikimą, panaikinimą, reguliarią naudotojui (administratoriui) suteiktų prieigos teisių peržiūrą, prieigos teisių keitimą, panaikinimą, sustabdymą ir atsakingų asmenų už šių procedūrų įgyvendinimą paskyrimą;  6.2. unikalių naudotojo (administratoriaus) identifikavimo (pvz., naudotojo vardas) ir autentifikavimo priemonių (pvz. slaptažodžio) naudojimą;  6.3. naudotojų (administratoriaus) veiklų (veiksmų), įvykių, susijusių su informacijos (duomenų) tvarkymu ir valdymu, išsaugojimą apsaugotuose nuo klastojimo ir neteisėtos prieigos įvykių registravimo žurnaluose (angl. *log file*) ir atsakingų asmenų už šiuose žurnaluose saugomos informacijos reguliarią peržiūrą paskyrimą;  6.4. užtikrinti, kad prieiga prie IT Turto ir jame įdiegtų taikomųjų programų būtų suteikiama vadovaujantis principu „būtina naudoti“ (užduočiai ir (arba) darbui, ir (arba) vaidmeniui atlikti);  6.5. užtikrinti, kad prieiga prie informacijos (duomenų) būtų suteikiama vadovaujantis principu „būtina žinoti“;  7. Užtikrinti IT Turto, įskaitant jame įdiegtų taikomųjų programų, valdymą, kuris turėtų apimti, bet neapsiriboti, bent šių reikalavimų įgyvendinimą:  7.1. IT Turtas turi būti inventorizuotas, klasifikuotas, tvarkoms, prižiūrimas ir kontroliuojamas viso IT Turto gyvavimo ciklo metu;  7.2. turi būti paskirti atsakingi už IT Turto, įskaitant jame įdiegtų taikomųjų programų, valdymą ir priežiūrą asmenys;  7.3. turi būti diegiama (naudojama) tik legali programinė įranga;  7.4. turi būti naudojamos apsaugos nuo kenkimo programų aptikimo ir taisymo priemonės;  7.5. IT turto naudotojai (administratoriai) turi būti informuojami apie saugumo reikalavimus ir procedūras, taikomas IT Turto apsaugai bei atsakomybę už tokios apsaugos įgyvendinimą (pvz., IT turto fizinę apsaugą, švaraus stalo ir ekrano politikos įgyvendinimą).  8. Užtikrinti gebėjimą laiku atkurti sąlygas ir galimybes naudotis informacija (duomenimis) fizinio ir (ar) techninio incidento atveju;  9. Užtikrinti, kad laikmenos, kuriuose yra saugomi asmens duomenys, būtų šifruojamas (nešifruojamose laikmenose asmens duomenys nebūtų nesaugomi);  10. Užtikrinti reguliarų techninių ir organizacinių priemonių, kuriomis užtikrinamas duomenų tvarkymo saugumas, tikrinimo, vertinimo ir veiksmingumo vertinimo procesą  11. Užtikrinti, kad duomenys būtų sunaikinami už asmens duomenų taisyklių įgyvendinimą atsakingo asmens sprendimu pasibaigus duomenų tvarkymo ir (ar) saugojimo terminams ar kitais teisės aktuose arba taisyklėse numatytais pagrindais. |

Duomenų tvarkymo sutarties

2 priedas

**ŠALIŲ ATSAKINGI ASMENYS IR JŲ KONTAKTINIAI DUOMENYS**

BENDROVĖS PASKIRTI ATSAKINGI ASMENYS

|  |  |  |
| --- | --- | --- |
| Vardas, pavardė, pareigos | Telefono Nr. | El. pašto adresas |
|  |  |  |
|  |  |  |

DUOMENŲ TVARKYTOJO PASKIRTI ATSAKINGI ASMENYS

|  |  |  |
| --- | --- | --- |
| Vardas, pavardė, pareigos | Telefono Nr. | El. pašto adresas |
|  |  |  |
|  |  |  |
|  |  |  |
|  |  |  |